Οργανισμός Τηλεπικοινωνιών Ελλάδος

Ο **Οργανισμός Τηλεπικοινωνιών της Ελλάδος Α.Ε.** (**Όμιλος ΟΤΕ**) είναι η μεγαλύτερη εταιρεία τεχνολογίας στην Ελλάδα. Αποτελεί μία από τις τρεις μεγαλύτερες εταιρείες στο Χρηματιστήριο Αθηνών, σύμφωνα με την κεφαλαιοποίηση.

Ο Όμιλος ΟΤΕ προσφέρει σταθερή, κινητή τηλεφωνία, ευρυζωνικές υπηρεσίες, συνδρομητική τηλεόραση και ολοκληρωμένες λύσεις ICT ενώ εμπλέκεται σε μια σειρά δραστηριοτήτων, κυρίως στους τομείς των δορυφορικών επικοινωνιών, των ακινήτων και της επαγγελματικής εκπαίδευσης. Ήταν κρατικό μονοπώλιο μέχρι το 1996 όταν ξεκίνησε η ιδιωτικοποίηση του και πλέον συναλλάσσεται στο Χρηματιστήριο Αθηνών (ΧΑΑ: ΟΤΕ) και το Χρηματιστήριο του Λονδίνου.

Σήμερα, ο Όμιλος ΟΤΕ απασχολεί περίπου 11.453 εργαζομένους. Από τον Ιούλιο του 2009 η Deutsche Telekom είναι ο μεγαλύτερος μέτοχος της εταιρείας. Εμπορική μάρκα για τα προϊόντα του Ομίλου είναι η Cosmote Telekom.

## Μετοχική σύνθεση
Ξεκινώντας το 1996 το Ελληνικό Δημόσιο μείωσε σταδιακά τη συμμετοχή του στο μετοχικό κεφάλαιο του ΟΤΕ. Κατόπιν συμφωνίας μεταξύ της Ελληνικής Κυβέρνησης και της Deutsche Telekom, από τις 5 Νοεμβρίου 2008, κατείχαν ο καθένας 25% συν μία μετοχή του μετοχικού κεφαλαίου του ΟΤΕ. Μετά από περαιτέρω πώληση μετοχών και δικαιωμάτων ψήφου του Ελληνικού Δημοσίου, από τις 11 Ιουλίου 2011, το ποσοστό της Deutsche Telekom στον ΟΤΕ ανερχόταν σε 40% και του Ελληνικού Δημοσίου σε 10%. Το Τ.Α.Ι.Πε.Δ. ανακοίνωσε στις 13 Φεβρουαρίου 2018 την έναρξη διαγωνιστικής διαδικασίας για την εξαγορά του 5% από το ελληνικό κράτος. Ο διαγωνισμός έληξε την Παρασκευή 16 Μαρτίου 2018, χωρίς κανέναν ενδιαφερόμενο. Την ίδια ημέρα το Τ.Α.Ι.Πε.Δ., έστειλε επιστολή στην Deutsche Telekom για πρόταση εξαγοράς των μετοχών έναντι 284 εκατομμυρίων ευρώ, με προθεσμία 30 εργάσιμων ημερών. Η Deutsche Telekom άσκησε το δικαίωμα πρώτης άρνησης και η εξαγορά ολοκληρώθηκε το Μάιο του 2018, μέσω του Χρηματιστηρίου. Σήμερα η Deutsche Telekom κατέχει ποσοστό 54,62% των μετοχών της εταιρείας, το Ελληνικό Δημόσιο 1,2% και ο ΕΦΚΑ 6,73%.

## Θυγατρικές
### Ελλάδα
*OTEAcademy (100%): Ακαδημαϊκού επιπέδου εκπαίδευση και επαγγελματική κατάρτιση και υπηρεσίες φιλοξενίας εταιρικών εκδηλώσεων.
*OTE Estate (100%): Αξιοποίηση της ακίνητης περιουσίας του ΟΤΕ.
*ΟΤΕ Ασφάλιση (100%): Ανώνυμη Εταιρεία Ασφαλιστικής Πρακτόρευσης, θυγατρική 100% του ΟΤΕ από το 1997, εξειδικευμένη σε θέματα ιδιωτικής ασφάλισης. Παρέχει τις υπηρεσίες της στον Όμιλο ΟΤΕ, στο ανθρώπινο δυναμικό του, αλλά και στο ευρύτερο καταναλωτικό κοινό.
*COSMOTE e-value (100%): Δραστηριοποιείται από το 1999 στην παροχή ολοκληρωμένων υπηρεσιών Contact Center, κατέχοντας ηγετική θέση στον κλάδο.
*Επίσης έχει στην ιδιοκτησία του το 11888 και τον δικό του τηλεφωνικό κατάλογο.

### Διεθνείς θυγατρικές
Telekom Romania: Ο ΟΤΕ κατέχει το 54% του μετοχικού κεφαλαίου της Telekom Romania, του κύριου Οργανισμού Τηλεπικοινωνιών της Ρουμανίας, ο οποίος παρέχει ολοκληρωμένες υπηρεσίες σταθερής τηλεφωνίας, σταθερής ευρυζωνικότητας, συνδρομητικής τηλεόρασης και κινητής τηλεφωνίας στην τοπική αγορά.

## Οικονομικά στοιχεία
Για το 2021, ο όμιλος ανακοίνωσε κύκλο εργασιών €3.368,3 εκατ. αυξημένο κατά 3,4% με την προσαρμοσμένη κερδοφορία προ τόκων και φόρων (EBITDA) να ανέρχεται στα €1.295,9 εκατ. και το περιθώριο EBITDA να αυξάνεται στο 38,5%. Οι προσαρμοσμένες ελεύθερες ταμειακές ροές διαμορφώθηκαν στα €590,1 εκατ. ενώ ο προσαρμοσμένος καθαρός δανεισμός του Ομίλου μειώθηκε κατά 25%, στα €775,6 δισ., που αντιστοιχεί σε 0,6 φορές το ετήσιο προσαρμοσμένο ΕΒΙTDA (AL).

## Ιστορία
250px|μικρογραφία|Το πρώτο λογότυπο του ΟΤΕ
Ο ΟΤΕ δημιουργήθηκε στις 23 Οκτωβρίου του 1949, ως διάδοχος της Ανώνυμης Ελληνικής Τηλεφωνικής Εταιρείας (Α.Ε.Τ.Ε.) που είχε ιδρυθεί το 1926, με σκοπό να ενοποιήσει το σύνολο ανάλογων δημοσίων και ιδιωτικών επιχειρήσεων τηλεπικοινωνιών. Προτού συμβεί αυτό, η τηλεφωνία, η τηλεγραφία, οι εγχώριες και διεθνείς συνδέσεις ήταν αποσπασματικές και ελλιπώς συντονισμένες.

Μέχρι το 1998, η αγορά τηλεπικοινωνιών στην Ελλάδα ήταν μονοπώλιο. Η αγορά ανοίχθηκε στους ανταγωνιστές και ο ΟΤΕ βαθμιαία ιδιωτικοποιήθηκε. Μαζί με τους υπολοίπους παρόχους της αγοράς τηλεπικοινωνιών, ο ΟΤΕ ρυθμίζεται από την Εθνική Επιτροπή Τηλεπικοινωνιών και Ταχυδρομείων (ΕΕΤΤ).

Το 2007 ο Όμιλος Marfin Investment απέκτησε το 20% της εταιρείας, ενώ τον Μάρτιο του 2008, το πώλησε στη Γερμανική Deutsche Telekom, η οποία αργότερα αύξησε το ποσοστό της σε 25% συν μία ψήφο, ώστε να αντιστοιχεί με το ποσοστό του κράτους.

Μετά την πώληση ενός επιπλέον ποσοστού 5% το 2009 και ενός 10% του κεφαλαίου του ΟΤΕ το 2011 από το Ελληνικό Δημόσιο προς την Deutsche Telekom, το κράτος κατείχε το 10% και η Deutsche Telekom το 40%. Το 2018 η Deutsche Telekom απέκτησε ένα επιπλέον 5% του ΟΤΕ, καθώς, όπως ανακοινώθηκε από το ΤΑΙΠΕΔ, άσκησε το δικαίωμα πρώτης άρνησης για την απόκτηση των 24.507.520 κοινών ονομαστικών μετοχών.

### 1949
*23 Οκτωβρίου: Ιδρύεται ο ΟΤΕ (νομοθετικό διάταγμα 1949).
*10 Νοεμβρίου: Γίνονται τα επίσημα εγκαίνια του οργανισμού.

### Δεκαετία 1950
***1953**
**Εκδίδεται ο πρώτος τηλεφωνικός κατάλογος.
***1957**
**Ξεκινάει η υπηρεσία τηλεγραφικών συνδρομητών TELEX.

### Δεκαετία 1960
***1962**
**Αρχίζει η αυτοματοποίηση της υπηρεσίας TELEX.
***1965**
**Αυτοματοποιείται το υπεραστικό τηλεφωνικό δίκτυο της χώρας.
***1968**
**Ποντίζεται το υποβρύχιο καλώδιο Ελλάδας-Ιταλίας MED-3.
***1969**
**Λειτουργεί το Αυτόματο-Ημιαυτόματο Διεθνές Τηλετυπικό Κέντρο στην Αθήνα.

### Δεκαετία 1970
***1970**
**Τοποθετείται η πρώτη κεραία του Κέντρου Δορυφορικών Επικοινωνιών Θερμοπυλών (η 6η στην Ευρώπη).
***1971**
**Εκδίδεται το πρώτο τεύχος του Χρυσού Οδηγού.
***1972**
**Τοποθετείται η δεύτερη κεραία του Κέντρου Δορυφορικών Επικοινωνιών Θερμοπυλών.
***1974**
**Πραγματοποιούνται έργα κατασκευής υποβρυχίων καλωδίων και ραδιοηλεκτρικών ζεύξεων.
***1979**
**Λειτουργεί το Διεθνές Ηλεκτρονικό Τηλετυπικό Κέντρο στην Αθήνα.

### Δεκαετία 1980
***1980**
**Μπαίνει σε λειτουργία το Νέο Διεθνές Ηλεκτρονικό Τηλεφωνικό Κέντρο Αθηνών ΜΤ-20.
***1986**
**Ξεκινά η επίσημη λειτουργία του Παράκτιου Επίγειου Σταθμού INMARSAT στο Κέντρο Δορυφορικών Επικοινωνιών Θερμοπυλών.
***1987**
**Ξεκινά η παροχή Υπηρεσιών Τηλεειδοποίησης (Paging).
***1988**
**Τμηματική λειτουργία του πρώτου πλήρως ψηφιακού διεθνούς τηλεφωνικού κέντρου που ακολουθεί τα διεθνή πρότυπα επικοινωνίας (C.C.I.T.T.).
***1989**
**Λειτουργεί στην Πάτρα το πρώτο πλήρες ψηφιακό τηλεφωνικό κέντρο του συστήματος AXE-10/ERICSSON.
**Τοποθετούνται τα πρώτα πλήρως ψηφιακά τηλεφωνικά κέντρα (υπεραστικό και κομβικό) του συστήματος EWSD/SIEMENS.

### Δεκαετία 1990
***1990**
**Εγκαθίσταται ένα ευρύ δίκτυο οπτικών ινών ενώ τίθεται σε εμπορική εκμετάλλευση το δημόσιο δίκτυο HELLASPAC.
***1991**
**Ξεκινά η παροχή Υπηρεσιών Τηλεδιάσκεψης (Video-conference).
***1992**
**Τοποθετούνται τα πρώτα 350 καρτοτηλέφωνα.
***1994**
**Λειτουργεί, αρχικά στην Αθήνα, το Σύστημα Διαχείρισης Δικτύου (NMS-Network Management System).
**Εγκαινιάζεται το νέο Κέντρο Δορυφορικών Επικοινωνιών στη Νεμέα.
**Ιδρύονται οι θυγατρικές *Hellascom International*, *Ανταλλακτήρια Συναλλάγματος*, *[[Otenet]]*, *Cosmote*, *[[Hellas Sat]]*, *OTE leasing* και *Maritel*.
***1996**
**Η ΟΤΕ Α.Ε. εισάγεται στο Χρηματιστήριο Αθηνών.
**Διευρύνονται οι δραστηριότητες του Ομίλου σε Βαλκάνια, Ανατολική Ευρώπη και Μέση Ανατολή.
***1997**
**Ξεκινά η διάθεση δεύτερου πακέτου μετοχών της ΟΤΕ Α.Ε. με επιτυχία.
***1998**
**Πραγματοποιείται η τρίτη μετοχοποίηση της ΟΤΕ Α.Ε. η οποία εισάγεται στο Χρηματιστήριο της Νέας Υόρκης.
**Η ΟΤΕ Α.Ε. αποκτά το 35% της ρουμανικής RomTelecom.
**Ξεκινά η εμπορική λειτουργία της κινητής τηλεφωνίας του Ομίλου στην Ελλάδα μέσω της ανώνυμης εταιρείας *Cosmote*.
***1999**
**Το τηλεπικοινωνιακό δίκτυο στην κινητή προσφέρει πληθυσμιακή κάλυψη 97% με τους πελάτες της να φτάνουν το 1.000.000.

### Δεκαετία 2000
***2000**
**Η ΟΤΕ Α.Ε. αποκτά άδεια λειτουργίας GSM στη Βουλγαρία και συστήνει για το σκοπό αυτό την εταιρία Globul.
**Η θυγατρική της *Cosmote*, Cosmoholding Albania αποκτά το 85% του μετοχικού κεφαλαίου της αλβανικής εταιρείας κινητής τηλεφωνίας AMC.
**Η *Cosmote* εισάγει τις μετοχές της στα Χρηματιστήρια Αθηνών και Λονδίνου.
**Οι πελάτες κινητής φτάνουν τα 2.000.000, με μερίδιο αγοράς 35%.
***2001**
**Ο Όμιλος ξεκινά να λειτουργεί σε απελευθερωμένη αγορά τηλεπικοινωνιών.
**Η *Cosmote* εγκαθιστά πανελλαδικό δίκτυο GPRS και διαθέτει υπηρεσίες 2,5G από τις πρώτες στην Ευρώπη.
**Οι πελάτες κινητής ξεπερνούν τα 2.500.000, που αντιστοιχεί στο μεγαλύτερο μερίδιο της αγοράς (36,5%).
**Χορηγείται άδεια κινητής τηλεφωνίας 3ης γενιάς (UMTS) στην Ελλάδα.
**Η ΟΤΕ Α.Ε. συγκαταλέγεται, από άποψη χρηματιστηριακής αξίας, μεταξύ των πρώτων 500 επιχειρήσεων παγκοσμίως και μεταξύ των δέκα πρώτων τηλεπικοινωνιακών οργανισμών στην Ευρώπη μέχρι το 2003.
***2002**
**Οι πελάτες κινητής στην Ελλάδα ξεπερνούν τα 3.500.000, ενώ στην Αλβανία τις 500.000.
***2003**
**Ο ΟΤΕ αυξάνει τη συμμετοχή του στη RomTelecom κατά 54%.
**Η *Cosmote* αναλαμβάνει τη διαχείριση των εταιρειών κινητής τηλεφωνίας του Ομίλου ΟΤΕ, Globul στη Βουλγαρία και Cosmofon στην πΓΔΜ.
**Ξεκινά η παροχή υπηρεσιών ADSL στην Ελλάδα.
**Εκτοξεύεται ο δορυφόρος Hellas Sat 2 από το Ακρωτήριο Κανάβεραλ.
***2004**
**Ο ΟΤΕ και η Cosmote αναλαμβάνουν Μεγάλοι Εθνικοί Χορηγοί των Ολυμπιακών Αγώνων που διεξάγονται στην Αθήνα την χρονιά εκείνη.
**Ξεκινά η εμπορική διάθεση υπηρεσιών κινητής τηλεφωνίας 3ης γενιάς στην Ελλάδα.
***2005**
**Η Cosmote αποκτά το 70% της ρουμανικής CosmoRom (μετέπειτα Cosmote Romania, σήμερα Telekom Romania Mobile).
**Η Cosmote αποκτά το 100% της βουλγαρικής Globul και της βορειομακεδονικής Cosmofon.
***2006**
**Ανακοινώνεται η εξαγορά της Γερμανός Group, της πιο πετυχημένης τηλεπικοινωνιακής αλυσίδας λιανικής στη Νοτιοανατολική Ευρώπη.
**Οι σταθερές ευρυζωνικές συνδέσεις ξεπερνούν τις 500.000, έχοντας δεκαπλασιαστεί σε σχέση με το 2005, ενώ διπλασιάζονται οι ταχύτητες πρόσβασης.
**Η Cosmote, πρώτη στην Ελλάδα και από τις πρώτες εταιρείες στην Ευρώπη, λανσάρει ευρυζωνικές υπηρεσίες HSDPA.
**Χάρη στις υποδομές του Ομίλου ΟΤΕ, η Ελλάδα κατατάσσεται ως η ταχύτερα αναπτυσσόμενη χώρα στον κόσμο, όσον αφορά στον ποσοστιαίο ρυθμό αύξησης των ευρυζωνικών συνδέσεων (Point Topic, έρευνα Global Broadband Statistics).
***2007**
**Το ελληνικό Δημόσιο πωλεί σε θεσμικούς επενδυτές το 10,7% του μετοχικού κεφαλαίου της ΟΤΕ Α.Ε.
**Η ΟΤΕ Α.Ε. υποβάλλει προαιρετική δημόσια πρόταση για την απόκτηση του συνόλου των κοινών ονομαστικών μετοχών της Cosmote.
**Οι ευρυζωνικές συνδέσεις σταθερής ανέρχονται σε 825.000.
**Διατίθενται εμπορικά οι νέες ταχύτητες πρόσβασης σταθερού Internet που φτάνουν τα 24Mbps.
**Διατίθενται για πρώτη φορά στην ελληνική αγορά πακέτα ευρυζωνικών υπηρεσιών σταθερού Internet (ADSL) σε συνδυασμό με υπηρεσίες κινητής τηλεφωνίας.
**Πωλείται η θυγατρική εταιρεία INFOTE.
***2008**
**Η ΟΤΕ Α.Ε. αποκτά το 100% της Cosmote Α.Ε. η οποία διαγράφεται από το Χρηματιστήριο Αθηνών.
**Υπογράφεται η συμφωνία μεταξύ Ελληνικής Κυβέρνησης και Deutsche Telekom, με βάση την οποία, από τις 5 Νοεμβρίου, κατέχουν ο καθένας 25% συν μία μετοχή του μετοχικού κεφαλαίου της ΟΤΕ Α.Ε.
**Η ΟΤΕ Α.Ε. απορροφά την Otenet.
**Η ΟΤΕ Α.Ε. συμπεριλαμβάνεται για πρώτη φορά στους διεθνείς χρηματιστηριακούς δείκτες «FTSE4Good», που μετρούν τις επιδόσεις των εταιρειών στον τομέα της εταιρικής υπευθυνότητας.
**Ξεκινά η δοκιμαστική εμπορική διάθεση του CONN-X TV (IPTV).
***2009**
**Μετά την πώληση επιπλέον 5% μετοχών και δικαιωμάτων ψήφου του ελληνικού Δημοσίου, το ποσοστό της Deutsche Telekom στην ΟΤΕ Α.Ε. ανέρχεται σε 30% και του ελληνικού Δημοσίου σε 20%.
**Η Cosmote υπογράφει συμφωνία για την εξαγορά του ποσοστού 12,6% της AMC, κυριότητας του αλβανικού Δημοσίου, αυξάνοντας τη συμμετοχή της στην εταιρεία σε 95%.
**Μεταβιβάζονται στην Telekom Slovenije η Cosmofon (σημερινή A1 Macedonia) και η Germanos Telecom AD Skopje.
**Παρουσιάζεται το Conn-x TV, που βασίζεται στην τεχνολογία IPTV και δίνει τη δυνατότητα μετάδοσης του τηλεοπτικού σήματος μέσω ευρυζωνικής σύνδεσης.
**Συνεχίζεται η ανάπτυξη της ευρυζωνικότητας πανελλαδικά, με τις ενεργές συνδέσεις ADSL στη σταθερή να ξεπερνούν το 1.100.000.
**Η πληθυσμιακή κάλυψη δικτύου κινητής ανέρχεται σε 99,8%.
**Ολοκληρώνεται η εξαγορά της Telemobil S.A. (Zapp) στη Ρουμανία μετά την έγκριση των αρμόδιων Αρχών της χώρας.

### Δεκαετία 2010
***2010**
**Στις 3 Νοεμβρίου, το Διοικητικό Συμβούλιο του ΟΤΕ ορίζει τον κ. Μιχάλη Τσαμάζ Πρόεδρο και Διευθύνοντα Σύμβουλο του Ομίλου ΟΤΕ.
**Ο ΟΤΕ και η Cosmote αναλαμβάνουν χορηγοί των Παγκόσμιων Αγώνων Special Olympics που διεξάγονται στην Αθήνα το 2011.
**Ξεκινά η υλοποίηση δικτύου οπτικών ινών FTTx/VDSL2 στους δήμους Αλεξανδρούπολης, Κομοτηνής, Ξάνθης, Σερρών και Ζωγράφου. Ταυτόχρονα, το δίκτυο ADSL συνεχίζει να επεκτείνεται με πάνω από 1.500.000 εγκατεστημένες πόρτες ADSL, σε περισσότερα από 1.500 διαφορετικά σημεία σε όλη την Ελλάδα.
**Η ΟΤΕ Α.Ε. αποχωρεί από το Χρηματιστήριο της Νέας Υόρκης.
**Διατίθενται εμπορικά για πρώτη φορά στην Ελλάδα πακέτα κινητού ευρυζωνικού Internet με ταχύτητες λήψης που φτάνουν τα 28,8 Mbps, τις υψηλότερες στην αγορά.
**Το δίκτυο κινητής, πρώτο στην Ελλάδα και ανάμεσα στα 10 πρώτα στον κόσμο, καταγράφει ταχύτητες λήψης που φτάνουν τα 42,2 Mbps κατά τη διάρκεια δοκιμών.
**Εγκαινιάζονται σε πιλοτική βάση τα δίκτυα κινητής τηλεφωνίας νέας τεχνολογίας LTE με ταχύτητες 100 Mbps για πρώτη φορά στην Ελλάδα.
***2011**
**Το δίκτυο 3G κινητής προσφέρει πληθυσμιακή κάλυψη πάνω από 98%, τη μεγαλύτερη στην Ελλάδα σύμφωνα με στοιχεία που υποβλήθηκαν στην Εθνική Επιτροπή Τηλεπικοινωνιών και Ταχυδρομείων.
**Από τον Φεβρουάριο ο Όμιλος είναι τεχνικά έτοιμος να διαθέσει ευρυζωνικές ταχύτητες έως 50 Mbps μέσω νέου δικτύου οπτικών ινών.
**Αυξάνεται η μέση ταχύτητα Mobile Internet κατά 40%, με τις νέες ταχύτητες λήψης δεδομένων έως 42,2 Mbps (downlink) και αποστολής έως 5,8 Mbps.
**Υπογράφεται συμφωνία για την πώληση του μειοψηφικού ποσοστού που κατείχε ο ΟΤΕ στο μετοχικό κεφάλαιο της Telecom Serbia, έναντι περίπου 400.000.000€.
**Μετά από επιπλέον πώληση μετοχών και δικαιωμάτων ψήφου του ελληνικού Δημοσίου, το ποσοστό της Deutsche Telekom στην ΟΤΕ Α.Ε. ανέρχεται, από τις 11 Ιουλίου 2011, σε 40% και του ελληνικού Δημοσίου σε 10%.
**Παρουσιάζεται η υπηρεσία ΟΤΕ TV Μέσω Δορυφόρου και ενοποιείται το σύνολο των υπηρεσιών συνδρομητικής τηλεόρασης κάτω από την κοινή ονομασία ΟΤΕ TV.
**Για τη βελτίωση της εμπειρίας του πελάτη και την αναβάθμιση των υπηρεσιών που παρέχονται στη σταθερή τηλεφωνία, ενοποιούνται οι αριθμοί τεχνικής και εμπορικής υποστήριξης σε έναν κοινό αριθμό, το 13888, απλοποιείται ο λογαριασμός και ξεκινά ο ανασχεδιασμός των καταστημάτων.
**Η AMC κερδίζει μέσα από διαγωνιστική διαδικασία τη δεύτερη άδεια 3G στην αλβανική αγορά.
**Αποκτάται επιπλέον φάσμα στα 900 και 1800 MHz και ανανεώνεται η άδεια στα 900 MHz στο πλαίσιο διαγωνισμού της ρυθμιστικής αρχής (ΕΕΤΤ) για την κινητή τηλεφωνία, έναντι ποσού που ξεπερνά τα 118.000.000€.
***2012**
**Διατίθεται εμπορικά για πρώτη φορά στην ελληνική αγορά κινητής τηλεφωνίας δίκτυο 4G τεχνολογίας LTE σε Αθήνα και Θεσσαλονίκη.
**Η συνδρομητική βάση του OTE TV ξεπερνά τις 100 χιλιάδες χάρη στη συνεχή ενίσχυση της πλατφόρμας με νέα κανάλια, υπηρεσίες και HD περιεχόμενο.
**Λανσάρει μειωμένες τιμές έως και 25% για τα προγράμματα ΟΤΕ Double Play Απεριόριστα, που συνδυάζουν internet και απεριόριστη τηλεφωνία προς σταθερά.
**Διαθέτει εμπορικά νέες ταχύτητες γρήγορου Internet, VDSL, με ταχύτητες έως 50 Mbps.
**Ολοκληρώνει με επιτυχία δύο Προγράμματα Οικειοθελούς Αποχώρησης Προσωπικού της οποίας τα κίνητρα που δόθηκαν από την εταιρεία αποδέχθηκαν 1.516 άτομα.
**Η AMC διαθέτει υπηρεσίες 3G στην Αλβανία μόλις τρεις μήνες μετά την απόκτηση της άδειας. Σε χρόνο ρεκόρ, η πληθυσμιακή κάλυψη 3G ανέρχεται σε 95%.
***2013**
**Διατίθενται στους πελάτες κινητής, για πρώτη φορά στην Ελλάδα και δωρεάν, υπηρεσίες φωνής υψηλής ευκρίνειας (HD Voice).
**Ο Όμιλος ΟΤΕ ανακοινώνει επενδύσεις 1.200.000.000€ για την τετραετία στην Ελλάδα, κυρίως σε Δίκτυα Νέας Γενιάς.
**Ο Όμιλος ΟΤΕ ανακοινώνει τη σύναψη συμφωνίας για την πώληση της κατά 100% θυγατρικής εταιρείας Cosmo Bulgaria Mobile EAD (Globul), και της Germanos Telecom Bulgaria, στην Telenor, το Νορβηγικό Όμιλο Τηλεπικοινωνιών. Το τίμημα της πώλησης ανήλθε σε 717 εκατ. ευρώ.
**Συγκεντρώνει 700 εκατομμύρια ευρώ από την επιτυχή ολοκλήρωση διαδικασίας έκδοσης ομολόγων πενταετούς διάρκειας με σταθερό επιτόκιο.
**Ο ΟΤΕ ΤV ξεπερνά τους 250.000 συνδρομητές, υπερδιπλασιάζοντας τις 100.000 συνδρομές του 2012.
**Ο Όμιλος ΟΤΕ ανακοινώνει την υπογραφή συμφωνίας για την πώληση 99,05% που κατέχει στον Hellas Sat, στην Arabsat, έναντι € 208 εκατ. και 7 εκατ., ως μέρισμα.
**Στο τέλος της χρονιάς ο Όμιλος ΟΤΕ δίνει πρόσβαση σε υπηρεσίες VDSL σε περισσότερα από 1.000.000 νοικοκυριά. Επίσης προσφέρει πληθυσμιακή κάλυψη 4G στο 55% του πληθυσμού της χώρας, υπερδιπλάσια από άλλα δίκτυα.
**Ολοκληρώνονται τα Προγράμματα Οικειοθελούς Αποχώρησης Προσωπικού της ΟΤΕ Α.Ε. που είχαν ξεκινήσει τον Νοέμβριο του 2012 στο πλαίσιο του μετασχηματισμού της εταιρείας μέσα από κοινωνικά υπεύθυνες λύσεις. Ξεπερνώντας κατά πολύ τον αρχικό στόχο, 1.827 άτομα αποδέχτηκαν τα κίνητρα που δόθηκαν από την εταιρεία, κυρίως για εργαζομένους κοντά στη συνταξιοδότηση.
***2015**
**Στις 26 Οκτωβρίου καθιερώνει την Cosmote ως ενιαία εμπορική μάρκα για όλα τα προϊόντα και τις υπηρεσίες που διαθέτει.
**Διατίθενται εμπορικά τα Cosmote One για τα νοικοκυριά και Cosmote Business One για τις επιχειρήσεις.
**Ο Όμιλος ΟΤΕ λανσάρει εμπορικά κινητό ευρυζωνικό δίκτυο 4G+, ενώ πρώτος στην Ελλάδα και από τους πρώτους στην Ευρώπη διαθέτει ταχύτητες 4G+ έως και 375 Mbps. Στα τέλη του χρόνου, παρουσιάζει ταχύτητες έως και 500 Mbps, πρώτος στην Ελλάδα και από τους πρώτους παγκοσμίως.
**Στο τέλος της χρονιάς, η πληθυσμιακή κάλυψη ξεπερνά το 80% για το 4G και το 40% για το VDSL.
**Η συνδρομητική πλατφόρμα του ΟΤΕ ΤV ξεπερνά τους 445.000 συνδρομητές.
**Η ΟΤΕ Α.Ε. γίνεται η πρώτη ελληνική εταιρεία που βγαίνει στις αγορές, μετά από έναν και πλέον χρόνο, αντλώντας 350.000.000€ μέσω έκδοσης ομολόγου τετραετούς διάρκειας με σταθερό επιτόκιο.
**Ξεκινά ο μετασχηματισμός του δικτύου σε All IP, με στόχο την παροχή κορυφαίας ποιότητας ΙP τηλεφωνίας, high definition voice και υπηρεσιών προστιθέμενης αξίας.
**Η θυγατρική του Ομίλου ΟΤΕ στην Αλβανία, AMC, μετονομάζεται σε Telekom Albania.
***2016**
**Ο ΟΤΕ TV μετονομάζεται σε COSMOTE TV, στο πλαίσιο της στρατηγικής του Ομίλου για μία ενιαία εμπορική μάρκα σε όλα τα προϊόντα επικοινωνίας και ψυχαγωγίας.
**Ο Όμιλος ΟΤΕ ανακοινώνει σύμβαση δανείου με την Ευρωπαϊκή Τράπεζα Ανασυγκρότησης και Ανάπτυξης ύψους €339 εκατ. και την Τράπεζα Εμπορίου και Ανάπτυξης Ευξείνου Πόντου ύψους €50 εκατ. με στόχο την παροχή επιπλέον ρευστότητας για τις στρατηγικές επενδύσεις του Ομίλου.
**Πρόσβαση σε ταχύτητες Mobile Internet έως και 500 Mbps αποκτούν, πρώτοι στην Ελλάδα και από τους πρώτους στον κόσμο, οι πελάτες κινητής Cosmote στην Αθήνα, τη Θεσσαλονίκη και άλλες περιοχές.
**Το δίκτυο Cosmote κινητής είναι το πρώτο στην Ελλάδα και από τα πρώτα στην Ευρώπη, που έπειτα από πολυετή έρευνα και προετοιμασία εισάγει το νέο πρωτόκολλο διευθυνσιοδότησης Internet IPv6.
**Δημιουργείται το κανάλι Cosmote History, επικεντρωμένο στην ελληνική ιστορία και τον πολιτισμό.
**Λανσάρεται η υπηρεσία Cosmote Home Speed Booster, που για πρώτη φορά στην Ελλάδα συνδυάζει την ταχύτητα της σταθερής ευρυζωνικής σύνδεσης με την ταχύτητα των δικτύων 3G και 4G, μέσω της τεχνολογίας Hybrid Access, για ταχύτητες σταθερού Internet έως και 100 Mbps.
**Την τεχνολογία Narrow-Band Internet of Things (NB-IoT) παρουσιάζει η Cosmote, πρώτη στην Ελλάδα και από τους πρώτους στην Ευρώπη.
**Ο Όμιλος ΟΤΕ δημιουργεί το νέο υπερσύγχρονο Data Center της Coca-Cola HBC AG για τις 28 χώρες όπου δραστηριοποιείται. Το μεγάλο και σύνθετο έργο είναι μια επένδυση της Coca-Cola HBC ύψους 43.000.000€.
**Ο Όμιλος ΟΤΕ ξεκινά τη σταδιακή εμπορική διάθεση ευρυζωνικών υπηρεσιών στις απομακρυσμένες περιοχές όπου έχει εγκαταστήσει δίκτυα νέας γενιάς στο πλαίσιο του έργου Rural Broadband.
**Η πληθυσμιακή κάλυψη του δικτύου 4G ξεπερνά το 93%, του 4G+ το 82% και του VDSL το 46%.
**Η COSMOTE TV ξεπερνά τους 500.000 συνδρομητές.
**Για την επισκευή και συντήρηση πλοίων και σκαφών του Λιμενικού Σώματος-Ελληνικής Ακτοφυλακής που επιχειρούν κυρίως στο Ανατολικό Αιγαίο, καθώς και την προμήθεια ειδών διάσωσης, διατίθεται από τον Όμιλο ΟΤΕ ποσό άνω των 600.000€ τη διετία.
**Ο Όμιλος ΟΤΕ προσφέρει δωρεάν ασύρματες ευρυζωνικές υπηρεσίες (Wi-Fi) στους 20 μεγαλύτερους αρχαιολογικούς χώρους και μουσεία της χώρας, σε συνεργασία με το Υπουργείο Πολιτισμού και Αθλητισμού.
***2017**
**Νέο δίκτυο αρχιτεκτονικής «οπτικής ίνας μέχρι το σπίτι» (FTTH) αναπτύσσει πιλοτικά ο Όμιλος ΟΤΕ στον Δήμο Αθηναίων. Παρέχοντας ταχύτητες Internet έως 1 Gbps, ο Όμιλος ανοίγει τον δρόμο για την Κοινωνία του Gigabit.
**Η διοίκηση του ΟΤΕ ανακοίνωσε ότι προτεραιότητα είναι η ανάπτυξη των δικτύων οπτικών ινών και πως οι συνολικές επενδύσεις για την περίοδο ως το 2020 θα ανέλθουν σε 1,5 δισ. ευρώ.
**Στο πλαίσιο της Α’ φάσης του Κανονισμού της ΕΕΤΤ για το Vectoring, ο Όμιλος ΟΤΕ αναλαμβάνει την αναβάθμιση περίπου 12.000 καμπινών σε 168 αστικά κέντρα όλης της χώρας, έως τις 6 Οκτωβρίου 2017, για να προσφέρει ταχύτητες σταθερού Internet τουλάχιστον 100 Mbps.
**Η Cosmote A.E., με την εγγύηση της ΟΤΕ Α.Ε., προχωρά στην υπογραφή διμερούς σύμβασης ύψους 150.000.000€ με την Ευρωπαϊκή Τράπεζα Επενδύσεων, και σύμβασης κοινοπρακτικού δανείου ύψους 150.000.000€ με την Ευρωπαϊκή Τράπεζα Ανασυγκρότησης και Ανάπτυξης. Τα κεφάλαια αυτά εξασφαλίζουν πρόσθετη ρευστότητα για επενδύσεις αύξησης της χωρητικότητας και της κάλυψης του δικτύου ευρυζωνικών υπηρεσιών κινητής στην Ελλάδα.
**Ταχύτητες VDSL έως 50 Mbps στη σταθερή και 4G+ στην κινητή απολαμβάνουν πλέον οι κάτοικοι, οι επιχειρήσεις, και οι επισκέπτες του Καστελλόριζου, με την εφαρμογή της πρωτοποριακής ασύρματης τεχνολογίας IP Trunk για τη διασύνδεση απομακρυσμένων και δυσπρόσιτων περιοχών.
**Την πρώτη εφαρμογή της τεχνολογίας Narrow-Band Internet of Things (NB-IoT) στην Ελλάδα και από τις πρώτες στην Ευρώπη υλοποιεί η Cosmote σε επιλεγμένα σημεία στο κέντρο της Πάτρας. Ο ΟΠΑΠ επιλέγει τον Όμιλο ΟΤΕ ως στρατηγικό συνεργάτη για την αναβάθμιση των τηλεπικοινωνιακών υποδομών των πρακτορείων του.
**Ξεκινά η πιλοτική λειτουργία στη Χαλκίδα «έξυπνων» συστημάτων στάθμευσης (Smart Parking), φωτισμού (Smart Lighting) και μέτρησης περιβαλλοντικών παραμέτρων (Air Quality Monitoring), καθώς και μια ενιαία πλατφόρμα διαχείρισής τους.
**Η Cosmote λανσάρει την προπληρωμένη κάρτα Cosmote Prepaid MasterCard, παρέχοντας πλήρη έλεγχο, ευκολία και ασφάλεια στις καθημερινές αγορές και τις συναλλαγές των καταναλωτών.
**Ο ΟΤΕ αποσπά το βραβείο «2017 Capital Link CSR Leadership Award».
**Ο ΟΤΕ είναι ο πρώτος τηλεπικοινωνιακός πάροχος στην Ελλάδα που πιστοποιείται για το Σύστημα Διαχείρισης Ενέργειας σύμφωνα με το διεθνές πρότυπο ISO 50001.
**Εγκαινιάζεται το νέο υπερσύγχρονο «πράσινο» κτίριο στον Κεραμεικό που στεγάζει πλέον την Cosmote e-value στην Αθήνα.
**Ο Όμιλος ΟΤΕ δημιουργεί νέο Τμήμα Επειγόντων Περιστατικών (ΤΕΠ) στο Γενικό Νοσοκομείο Καρπενησίου, σε συνεργασία με το Σωματείο «Αντιμετώπιση Παιδικού Τραύματος». Το νέο ΤΕΠ θα προσφέρει άμεση περίθαλψη σε περισσότερα από 7.000 παιδιά ετησίως.
***2018**
**Η Cosmote παρουσιάζει το νέο της κεντρικό μήνυμα, αλλά και την υπόσχεσή της να συμβάλει σε έναν κόσμο, καλύτερο για όλους, με τη βοήθεια της τεχνολογίας.
**Ο Όμιλος ΟΤΕ ανακοινώνει επενδυτικό πλάνο ύψους 2 δισ. ευρώ έως το 2022, κυρίως για υποδομές και δίκτυα νέας γενιάς.
**Ο Όμιλος ΟΤΕ διαθέτει εμπορικά το νέο δίκτυο Fiber Τo Τhe Home (FTTH) για υπερυψηλές ταχύτητες 100 & 200Mbps, με δυνατότητα αναβάθμισης σε 1 Gbps.
**Η Cosmote αναλαμβάνει την ανάπτυξη πιλοτικού δικτύου πέμπτης γενιάς (5G) στη Ζωγράφου Αττικής, στο πλαίσιο μνημονίου συνεργασίας ΕΕΤΤ και Δήμου Ζωγράφου.
**Η Cosmote υλοποιεί το πρώτο δοκιμαστικό δίκτυο 5G στην Ελλάδα, πετυχαίνοντας live ταχύτητες πάνω από 12Gbps.
**€400 εκατ. από τις διεθνείς αγορές αντλεί με επιτυχία ο Όμιλος ΟΤΕ, για την έκδοση ομολόγου τετραετούς διάρκειας. Η έκδοση υπερκαλύπτεται περίπου 5 φορές, με το κουπόνι να διαμορφώνεται τελικά σε 2,375% ετησίως, το χαμηλότερο που έχει εκδώσει ο Όμιλος ΟΤΕ την τελευταία δεκαετία.
**Η ΟΤΕ Α.Ε. ανακοινώνει την υιοθέτηση νέας μεσοπρόθεσμης Πολιτικής Αμοιβών προς τους Μετόχους.
**Η Cosmote διακρίνεται για δεύτερη συνεχή χρονιά στα “SpeedTest Awards” του ανεξάρτητου φορέα Ookla με το βραβείο “Greece’s Fastest Mobile Network 2018”.
**H Cosmote λαμβάνει για πέμπτη συνεχή χρονιά την πιστοποίηση «Best in Test» για τις υπηρεσίες mobile Internet και φωνής από τη διεθνώς αναγνωρισμένη εταιρεία μετρήσεων και ελέγχου δικτύων, P3 Communications.
**H COSMOTE TV εξασφαλίζει όλους τους αγώνες του ΟΥΕΦΑ Τσάμπιονς Λιγκ και του ΟΥΕΦΑ Γιουρόπα Λιγκ σε αποκλειστικότητα έως και την αγωνιστική περίοδο 2020-21.
**Υπογράφονται νέες διετείς Επιχειρησιακές Συλλογικές Συμβάσεις Εργασίας στην ΟΤΕ Α.Ε. και την Cosmote Α.Ε.
**Η Coca-Cola HBC αναθέτει στον Όμιλο ΟΤΕ τις υπηρεσίες υποστήριξης σε θέματα πληροφορικής για 19 χώρες. Πρόκειται για το 3ο έργο ICT που υλοποιεί ο Όμιλος ΟΤΕ για την Coca-Cola HBC.
**Η Fraport Greece επιλέγει λύσεις πληροφορικής και τηλεπικοινωνιών Cosmote για την αναβάθμιση των 14 περιφερειακών αεροδρομίων.
**Το Μουσείο Τηλεπικοινωνιών του Ομίλου ΟΤΕ ανακηρύσσεται τιμώμενο Μουσείο του 2018 για την Ελλάδα, από το Ελληνικό Τμήμα του Διεθνούς Συμβουλίου Μουσείων.
**Στους κορυφαίους παγκοσμίως για τις επιδόσεις του σε θέματα Βιώσιμης Ανάπτυξης συγκαταλέγεται ο Όμιλος ΟΤΕ σύμφωνα με τον δείκτη «Vigeo Eiris Best Emerging Markets Performers».
**Η COSMOTE TV διαθέτει νέα, ευέλικτα θεματικά πακέτα COSMOTE TV GO, για πρόσβαση στο premium περιεχόμενο της υπηρεσίας, μέσα από το κινητό, το tablet ή τον υπολογιστή, χωρίς δεσμεύσεις, για όσο διάστημα επιθυμεί ο συνδρομητής και από οποιοδήποτε δίκτυο σταθερής ή κινητής.
**Το 13888, η Εξυπηρέτηση Πελατών Cosmote, αναδεικνύεται για μια ακόμη χρονιά «Κέντρο Τηλεφωνικής Εξυπηρέτησης Πελατών της Χρονιάς» στην κατηγορία «Μεγάλος Οργανισμός» από το Ελληνικό Ινστιτούτο Εξυπηρέτησης Πελατών (ΕΙΕΠ).
***2019**
**Ο ΟΤΕ ολοκληρώνει την πώληση ολόκληρου του ποσοστού που κατείχε στην Telekom Albania Sh.A. προς την Albania Telecom Invest AD, έναντι €50 εκατ.
**Ο Όμιλος ΟΤΕ φέρνει στο νομό Θεσσαλονίκης τις απεριόριστες δυνατότητες των οπτικών ινών μέχρι το σπίτι (FTTH), με 15.000 νοικοκυριά και επιχειρήσεις σε περιοχές των δήμων Θεσσαλονίκης και Καλαμαριάς να αποκτούν πρόσβαση σε εγγυημένες ταχύτητες 100 και 200Mbps.
**Ο Όμιλος ΟΤΕ διακρίνεται με το βραβείο «Ψηφιακή Εξέλιξη» για την επιτυχημένη μετάβασή του στην ψηφιακή εποχή και για τον πρωταγωνιστικό ρόλο του στην ψηφιακή ανάπτυξη της χώρας στα Growth Awards 2019.
**Η COSMOTE TV ανανεώνει έως το 2022 τα τηλεοπτικά δικαιώματα της Πρέμιερ Λιγκ, του κορυφαίου και πιο δημοφιλούς ευρωπαϊκού πρωταθλήματος ποδοσφαίρου.

### 2020-σήμερα
***2020**
**Η Cosmote φέρνει πρώτη στην Ελλάδα το 5G με την πρώτη βιντεοκλήση να πραγματοποιείται στο Μέγαρο Μαξίμου, μεταξύ του Πρωθυπουργού Κυριάκου Μητσοτάκη και του Υπουργού Επικρατείας και Ψηφιακής Διακυβέρνησης Κυριάκου Πιερρακάκη, κατά τη διάρκεια της συνάντησής τους με τον CEO του Ομίλου Deutsche Telekom, κ. Tim Höttges, την επικεφαλής της Deutsche Telekom για την Ευρώπη, κα Dominique Leroy και τον Πρόεδρο και Διευθύνοντα Σύμβουλο του Ομίλου ΟΤΕ, κ. Μιχάλη Τσαμάζ.
**Η Cosmote πετυχαίνει το στόχο της χρονιάς για κάλυψη 300.000 νοικοκυριών κι επιχειρήσεων με συνδέσεις FTTH.
**Ο Όμιλος ΟΤΕ προχωρά σε δράσεις και πρωτοβουλίες για τη διευκόλυνση επικοινωνίας και ψυχαγωγίας, την υποστήριξη απασχόλησης και εκπαίδευσης, την παροχή ψηφιοποιημένων λύσεων για το κράτος και τη στήριξη των ευάλωτων κοινωνικών ομάδων. Κατά τη διάρκεια της κρίσης που δημιούργησε ο COVID-19, ο Όμιλος ΟΤΕ προχωρά σε δράσεις για τη στήριξη της κοινωνίας συνολικού ύψους €12 εκατ. Από αυτά, προσφέρει €2 εκατ. για την ενίσχυση των ελληνικών νοσοκομείων.
**Η Cosmote θέτει νέους στόχους για την κλιματική αλλαγή και την προστασία του περιβάλλοντος και δεσμεύεται για 100% χρήση ανανεώσιμων πηγών ενέργειας και 90% μείωση των εκπομπών αερίων θερμοκηπίου.
**Η Cosmote διακρίνεται για τέταρτη συνεχή χρονιά στα “SpeedTest Awards” του ανεξάρτητου φορέα Ookla με το βραβείο  “Greece’s Fastest Mobile Network 2020”.
**Ο ΟΤΕ ανακοινώνει τη σύναψη συμφωνίας για την πώληση του ποσοστού (54%) που κατείχε στην Telekom Romania Communications S.A. (σταθερή τηλεφωνία) στην Orange Ρουμανίας, έναντι συνολικού τιμήματος €268 εκατ. Ο ΟΤΕ διατηρεί τη συμμετοχή του στην Telekom Romania Mobile Communications S.A., εταιρεία κινητής τηλεφωνίας του Ομίλου στη Ρουμανία.
**Ο Όμιλος ΟΤΕ κατατάσσεται για 12η χρονιά στους κορυφαίους παγκοσμίως σε θέματα βιώσιμης ανάπτυξης σύμφωνα με τον δείκτη FTSE4Good.
**Η Cosmote προχωράει σε δωρεά ύψους 500.000 ευρώ για τις επιχειρησιακές ανάγκες του Γενικού Επιτελείου Εθνικής Άμυνας.
**Ο Όμιλος ΟΤΕ υλοποιεί το έργο παγκόσμιας εμβέλειας «Αθωνική Ψηφιακή Κιβωτός» για λογαριασμό της Ιεράς Κοινότητας του Αγίου Όρους, ψηφιοποιώντας πλήθος εγγράφων, βιβλίων, χειρογράφων, κειμηλίων και τρισδιάστατες αποτυπώσεις μνημείων, εικονικές περιηγήσεις μονών και εκπαιδευτικές εφαρμογές.
***2021**
**Η πληθυσμιακή κάλυψη του Cosmote 5G στην ελληνική επικράτεια ξεπερνάει το 50% από τα μέσα της χρονιάς, με το νέο στόχο να είναι 60% πανελλαδική πληθυσμιακή κάλυψη του Cosmote 5G έως το τέλος του 2021.
**Ο Όμιλος ΟΤΕ προχωράει στην απόσχιση των κλάδων εξυπηρέτησης πελατών-customer service, το δίκτυο καταστημάτων και τα τεχνικά τμήματα των εταιρειών ΟΤΕ και Cosmote και την απορρόφησή τους από τις εταιρείες «Cosmote e-Value», «Γερμανός» και «Cosmote Technical Services», αντίστοιχα.
**Η Cosmote δημιουργεί το πρώτο 5G campus network στο αεροδρόμιο με use case διαχείρισης συμβάντων & φυσικής ασφάλειας και πραγματοποιεί την πρώτη ζωντανή τηλεοπτική μετάδοση μέσω δικτύου πέμπτης γενιάς στην Ελλάδα από την COSMOTE TV, κατά τη διάρκεια του τελικού Κυπέλλου Ελλάδος 2021.
**Η Cosmote διακρίνεται για όγδοη συνεχή φορά στα “SpeedTest Awards” του ανεξάρτητου φορέα Ookla με το βραβείο “Greece’s Fastest Mobile Network 2020”.
**Ο ΟΤΕ εντάσσεται για 2η χρονιά στον διεθνή δείκτη Bloomberg Gender Equality Index (GEI).
***2022**
**H Cosmote διαθέτει για πρώτη φορά εμπορικά, ταχύτητες 1Gbps στο δίκτυο Cosmote Fiber, το μεγαλύτερο δίκτυο οπτικών ινών στη χώρα.
**Η πανελλαδική πληθυσμιακή κάλυψη του Cosmote 5G φτάνει το 80% στο τέλος του 2022.
**Ο Όμιλος ΟΤΕ μπαίνει στην αγορά ηλεκτρονικών συναλλαγών, λανσάροντας εμπορικά την mobile εφαρμογή Payzy by Cosmote.
**O Όμιλος ΟΤΕ αντλεί τα πρώτα δανειακά κεφάλαια στον τομέα των ψηφιακών επενδύσεων, ύψους €150 εκατ., από τον Ελληνικό Μηχανισμό Ανάκαμψης και Ανθεκτικότητας μέσω δανειακής σύμβασης με την Ευρωπαϊκή Τράπεζα Ανασυγκρότησης και Ανάπτυξης.
**Η Cosmote αλλάζει τα δεδομένα προσφέροντας δωρεάν απεριόριστο χρόνο ομιλίας σε όλους τους συνδρομητές των συμβολαίων Cosmote GigaMax και Cosmote Business GigaMax, ώστε να επικοινωνούν ελεύθερα, όπου και αν βρίσκονται.
**Ο Όμιλος ΟΤΕ οδηγεί το Εθνικό Σύστημα Υγείας της Κύπρου στη νέα ψηφιακή εποχή αναλαμβάνοντας την υλοποίηση ολοκληρωμένου πληροφοριακού συστήματος υγείας. 
**Ένα campus network, με υποδομή κινητής τηλεφωνίας, σχεδίασε και εγκατέστησε η Cosmote στο υπόγειο μεταλλείο της Ελληνικός Χρυσός στην Ολυμπιάδα Χαλκιδικής.
**Η Cosmote διακρίνεται για 6η συνεχή χρονιά «το πιο γρήγορο δίκτυο κινητής στην Ελλάδα», σύμφωνα με τον ανεξάρτητο φορέα Ookla.
**H Cosmote διακρίνεται με πιστοποίηση «Best in Test», για 8η συνεχή φορά, για τις υπηρεσίες mobile Internet και φωνής στην Ελλάδα, από τη διεθνώς αναγνωρισμένη εταιρεία μετρήσεων και ελέγχου δικτύων, Umlaut.
**Το BOX, η υπηρεσία food delivery της Cosmote, φτάνει τα 10.000 συνεργαζόμενα καταστήματα σε 64 πόλεις σε όλη την Ελλάδα, σε μόλις 3 χρόνια λειτουργίας.
**O ΟΤΕ περιλαμβάνεται με βελτιωμένη βαθμολογία για 14η συνεχή χρονιά στη διεθνή σειρά δεικτών βιώσιμης ανάπτυξης FTSE4Good για τις ισχυρές επιδόσεις του σε θέματα ESG.
**O ΟΤΕ εντάσσεται για 3η συνεχή χρονιά στον διεθνή δείκτη Bloomberg Gender Equality Index (GEI).
**O Όμιλος ΟΤΕ βαθμολογήθηκε για πρώτη φορά με «Α-» από τον διεθνή μη κερδοσκοπικό οργανισμό CDP για την αντιμετώπιση της κλιματικής αλλαγής.
***2023**
**Ο Όμιλος ΟΤΕ αναλαμβάνει την ανάπτυξη υποδομής Fiber to the Home σε ημιαστικές και αγροτικές περιοχές της Ελλάδας, μετά την υπογραφή σύμβασης συνεργασίας με το Υπουργείο Ψηφιακής Διακυβέρνησης για το έργο «Υπερταχεία Ευρυζωνική Υποδομή». Μέσω αυτού του έργου, ο Όμιλος θα φέρει εξαιρετικά υψηλές ταχύτητες διαδικτύου που φτάνουν έως και 1Gbps μέσω οπτικών ινών σε περισσότερα από 350.000 νοικοκυριά και επιχειρήσεις.
**Τον Δεκέμβριο αποδασίστηκε η αντικατάσταση του Μιχάλη Τσαμάζ από τον Κωνσταντίνο Νεμπή.
***2024**
**Στις 2 Ιανουαρίου, το νομικό πρόσωπο της *Cosmote* συγχωνεύεται με του ΟΤΕ.
**Στις 28 Ιουνίου συγκροτείται σε σώμα το νέο διοικητικό συμβούλιο του ΟΤΕ.
**Στις 23 Αυγούστου ετέθη σε εφαρμογή η συμφωνία της Cosmote TV με τη NOVA για ανταλλαγή αθλητικού περιεχομένου.

## Τηλεπικοινωνιακές υποδομές
[right|200px|thumb|Κτίριο τεχνικών εγκαταστάσεων του Οργανισμού, στο [Χολαργός|Χολαργό.]]
Ο Όμιλος ΟΤΕ επενδύει εντατικά σε Δίκτυα Νέας Γενιάς, αναπτύσσοντας υποδομές που θα δώσουν ώθηση στην ελληνική οικονομία και θα δημιουργήσουν προοπτικές ανάπτυξης. Είναι ο μεγαλύτερος επενδυτής σε νέες τεχνολογίες και υποδομές στην Ελλάδα, αφού μόνο την περασμένη δεκαετία, οι επενδύσεις έφτασαν τα €4,7 δισ. Επιπλέον, υλοποιεί επενδύσεις ύψους €2 δισ. για την επόμενη τετραετία, για να προσφέρει ακόμα υψηλότερες ταχύτητες και μεγαλύτερη κάλυψη στο σταθερό και το κινητό.

Χάρη στις επενδύσεις αυτές, διαθέτει το μεγαλύτερο δίκτυο οπτικών ινών στη χώρα, το Cosmote Fiber, που επιτρέπει σε πάνω από το 50% του πληθυσμού της χώρας να έχει πρόσβαση σε ταχύτητες 100Mbps και άνω. Το 2019 έκλεισε με τον Όμιλο ΟΤΕ να έχει εγκαταστήσει πάνω από το 75% των συνολικών γραμμών Fiber To The Home της χώρας, πετυχαίνοντας έναν σημαντικό στόχο: να δώσει πρόσβαση σε περισσότερα από 150.000 νοικοκυριά κι επιχειρήσεις σε εγγυημένες ταχύτητες Internet με 100% οπτική ίνα. Στόχος του Ομίλου ΟΤΕ είναι μέχρι το 2022 η κάλυψη FTTH να φτάσει σταδιακά το 1 εκατομμύριο.

Και στην κινητή τηλεφωνία, ο Όμιλος ΟΤΕ είναι πρωτοπόρος, εξελίσσοντας συνεχώς τα δίκτυά του. Είναι μακράν Νο1 σε πληθυσμιακή κάλυψη 4G στην Ελλάδα, φτάνοντας περίπου το 99%, αλλά και 4G+, τεχνολογίας LTE Advanced, με πληθυσμιακή κάλυψη 96%. Παράλληλα, ο Όμιλος προετοιμάζεται εντατικά για την επόμενη γενιά της ασύρματης επικοινωνίας, το 5G. Από το 2015, συμβάλλει στον σχεδιασμό και την ανάπτυξη νέων τεχνολογιών, υποδομών και υπηρεσιών 5G, με τη δυναμική του συμμετοχή σε ευρωπαϊκά ερευνητικά έργα. Ήδη η Cosmote έχει υλοποιήσει το πρώτο δοκιμαστικό δίκτυο 5G στην Ελλάδα, και συγκεκριμένα στο Δήμο Ζωγράφου, πετυχαίνοντας live ταχύτητες πάνω από 12Gbps.

## Βιώσιμη Ανάπτυξη
Ο Όμιλος ΟΤΕ αξιοποιεί τις δυνατότητες που παρέχει η τεχνολογία, με στόχο τη δημιουργία ενός καλύτερου κόσμου για όλους. Η βιώσιμη ανάπτυξη αποτελεί αναπόσπαστο κομμάτι της επιχειρηματικής στρατηγικής του Ομίλου, αλλά και της λειτουργίας του, μέσα από την οποία συμβάλλει στην οικονομία, την κοινωνία και το περιβάλλον.

Το 2019, η κοινωνική συνεισφορά του Ομίλου ανήλθε σε περίπου € 3,7εκατ. Επίκεντρο των δράσεών του ήταν η ανάπτυξη ψηφιακών δεξιοτήτων ανθρώπων όλων των ηλικιών, αλλά και η κάλυψη καίριων αναγκών της κοινωνίας, στηρίζοντας ευαίσθητες κοινωνικές ομάδες, τα παιδιά, την εκπαίδευση, την επιχειρηματικότητα, τις τοπικές κοινωνίες, τον πολιτισμό και τον αθλητισμό.

## Μουσείο Τηλεπικοινωνιών ΟΤΕ
Το Μουσείο Τηλεπικοινωνιών ΟΤΕ άνοιξε τις πύλες του στο κοινό το 1990. Στεγάζεται σε ιδιόκτητο κτίριο του ΟΤΕ 1000m2 στην περιοχή της Κηφισιάς, στην Αθήνα. Σκοπός του Μουσείου είναι η έρευνα, μελέτη και τεκμηρίωση των ιστορικών στοιχείων που αφορούν στην εξέλιξη των τηλεπικοινωνιών από την αρχαιότητα μέχρι σήμερα. Το Μουσείο είναι μέλος της Διεθνούς Επιτροπής για τη Διατήρηση της Βιομηχανικής Κληρονομιάς (The International Committee for the Conservation of Industrial Heritage - TICCIH).

## Παραπομπές


## Εξωτερικοί σύνδεσμοι
*Επίσημος ιστότοπος

Κατηγορία:Οργανισμός Τηλεπικοινωνιών Ελλάδος
Κατηγορία:Εταιρίες εισηγμένες στο Χρηματιστήριο Αθηνών
Κατηγορία:Ελληνικά εμπορικά σήματα